b"\n_START_ARTICLE_\nCan Ribes (Ventall\xc3\xb3)\n_START_SECTION_\nDescripci\xc3\xb3\n_START_PARAGRAPH_\nEdifici de planta m\xc3\xa9s o menys quadrada, format per dues crugies paral\xc2\xb7leles a la fa\xc3\xa7ana principal. La part davantera est\xc3\xa0 distribu\xc3\xafda en planta baixa i pis, mentre que la posterior t\xc3\xa9 un pis m\xc3\xa9s d'al\xc3\xa7ada, de recent construcci\xc3\xb3. La fa\xc3\xa7ana principal presenta un gran portal d'acc\xc3\xa9s adovellat, amb la clau decorada amb escut en relleu. A llevant, un gran contrafort protegeix el parament fins a la cantonada nord-est. La resta d'obertures estan emmarcades amb pedra, tot i que probablement han estat restitu\xc3\xafdes. Destaca la finestra lobulada probablement de cronologia g\xc3\xb2tica. Les obertures de la fa\xc3\xa7ana lateral tamb\xc3\xa9 es troben emmarcades amb pedra, destacant el portal rectangular, amb la llinda gravada amb la data 1590 i una inscripci\xc3\xb3 amb el nom de Vicen\xc3\xa7. Una de les finestres del pis tamb\xc3\xa9 presenta la llinda gravada, tot i que for\xc3\xa7a malmesa. A l'interior de l'edifici, les dues crugies estan comunicades per un gran arc._NEWLINE_L'aparell \xc3\xa9s de pedres sense treballar, amb les cantonades bastides amb carreus ben escairats. Les refeccions efectuades a la fa\xc3\xa7ana s\xc3\xb3n bastides amb c\xc3\xb2dols.\n_START_SECTION_\nHist\xc3\xb2ria\n_START_PARAGRAPH_\n\xc3\x89s una casa bastida en origen vers el segle XVI, com ho testimonia la data inscrita a un obertura amb l'any 1590. Actualment est\xc3\xa0 en proc\xc3\xa9s de restauraci\xc3\xb3."